KUNSILL TAL-UNJONI EWROPEA MT Brussell, 9 ta' Mejju 2011 (OR. en) 9912/1/11 REV 1 PRESSE 125 Dikjarazzjoni mir-Rappreżentant Għoli f'isem l-Unjoni Ewropea dwar miżuri restrittivi kontra s-Sirja "L-UE ddeċidiet li timponi miżuri restrittivi kontra s-Sirja u l-persuni responsabbli għar-repressjoni vjolenti kontra l-popolazzjoni ċivili fis-Sirja. Dawn il-miżuri jinkludu embargo fuq l-armi u t-tagħmir li jistgħu jintużaw għar-repressjoni interna, kif ukoll iffriżar ta' assi u projbizzjoni ta' vjaġġar li tindirizza lista ta' tlettax-il persuna. Il-miżuri tal-UE jirrispondu għall-eskalazzjoni tar-repressjoni vjolenti mill-awtoritajiet Sirjani, inkluż dik b'mezzi militari, li wasslet għall-qtil, il-korriment jew l-arrest ta' ċittadini Sirjani minħabba l-parteċipazzjoni tagħhom fi protesti paċifiċi. Din hija bl-aktar mod ċar inkonsistenti mal-prinċipji universali tar-rispett għad-drittijiet tal-bniedem u l-libertajiet fundamentali. L-għan ta' dawn il-miżuri hu li t-tmexxija Sirjana tibdel il-politika tagħha mingħajr aktar dewmien. L-UE tħeġġeġ lis-Sirja biex immedjatament ittemm il-vjolenza u tintroduċi malajr riforma ġenwina u komprensiva tal-politika, l-uniku mod kif tiġi pprovduta l-paċi u l-istabbiltà għas-Sirja fit-tul. Fin-nuqqas ta' dan, l-UE ser tikkunsidra li testendi l-miżuri restrittivi fid-dawl tal-iżviluppi, inkluż fl-ogħla livell tat-tmexxija. L-UE terġa' tappella lill-President Bashar Al-Assad biex sakemm dan għadu possibbli jagħżel it-triq tar-riforma u d-djalogu nazzjonali inklużiv u jevita aktar tixrid ta' demm. Il-Ministri tal-Affarijiet Barranin tal-UE ser jerġgħu lura għas-sitwazzjoni fis-Sirja fil-laqgħa tagħhom aktar tard dan ix-xahar." Il-Pajjiżi Kandidati l-Kroazja*, dik li kienet ir-Repubblika Jugoslava tal-Maċedonja*, il-Montenegro* u l-Islanda+ il-Pajjiżi tal-Proċess ta' Stabbilizzazzjoni u Assoċjazzjoni u kandidati potenzjali l-Albanija u s-Serbja, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-dikjarazzjoni. * Il-Kroazja, dik li kienet ir-Repubblika Jugoslava tal-Maċedonja u l-Montenegro jkomplu jagħmlu parti mill-Proċess ta' Stabbilizzazzjoni u ta' Assoċjazzjoni. + L-Islanda tibqa' membru tal-EFTA u taż-Żona Ekonomika Ewropea.